Ο πατέρας «έκαψε» τον υιό, κατά κάποιο τρόπο. Δεν είναι διόλου άσχετα όσα είπε κατά τη διάρκεια των φορολογικών ελέγχων ο Σταύρος Ψυχάρης για τον γιο του Πάνο, με τη δέσμευση των τραπεζικών λογαριασμών του τελευταίου. Διότι χθες δεσμεύτηκαν και οι τραπεζικοί λογαριασμοί του Παναγιώτη Ψυχάρη, διευθύνοντος συμβούλου του ΔΟΛ.

Είναι μπλοκαρισμένοι, υπενθυμίζουμε, και οι λογαριασμοί του Σταύρου Ψυχάρη - ο κλοιός γύρω από τον ιδιοκτήτη του ΔΟΛ και την οικογένειά του σφίγγει όλο και περισσότερο.

Σύμφωνα με πληροφορίες, ο Σταύρος Ψυχάρης προσπαθώντας να δικαιολογήσει τα περίπου 50 εκατομμύρια (48 για την ακρίβεια) στον έλεγχο που του έγινε από το Κέντρο Φορολογουμένων Μεγάλου Πλούτου (ΚΕΦΟΜΕΠ) αναφέρθηκε και στα 15 εκατ. ευρώ του Παναγιώτη.

«Εχω υπογράψει προσωπική εγγύηση στην τράπεζα 15 εκατ. ευρώ, αλλά δεν σημαίνει ότι έχω τα λεφτά cash. Με αέρα πήραμε τα δάνεια» είχε πει ο διευθύνων σύμβουλος του ΔΟΛ, καταθέτοντας την 1η Σεπτεμβρίου στην Εξεταστική Επιτροπή της Βουλής για τη δανειοδότηση των ΜΜΕ και των κομμάτων, αφήνοντάς τους όλους με ανοιχτό το στόμα.

Τώρα δεσμεύτηκαν και οι δικοί του λογαριασμοί - πιθανότατα οι οικονομικοί εισαγγελείς να έχουν υπόνοιες για φοροδιαφυγή.

Εν τω μεταξύ, δόθηκε από τον εισαγγελέα εντολή για την άσκηση ποινικής δίωξης σε βάρος του Σταύρου Ψυχάρη για φοροδιαφυγή και ξέπλυμα μαύρου χρήματος, ποσού ύψους 48 εκατομμυρίων ευρώ.

Θα προηγηθεί πρώτα βέβαια μήνυση του ΚΕΦΟΜΕΠ προκειμένου να προχωρήσει η διαδικασία. Οπως γράφαμε και χθες στην «Εφ.Συν.», οι εξηγήσεις του ιδιοκτήτη του ΔΟΛ κατά τον φορολογικό έλεγχο στα οικονομικά του, που πραγματοποιήθηκε μετά από εισαγγελική παραγγελία, κρίθηκαν ανεπαρκείς.

Ποινική δίωξη για ηθική αυτουργία σε απιστία σε βαθμό κακουργήματος, ύστερα από παραγγελία του εισαγγελέα Οικονομικού Εγκλήματος Π. Αθανασίου, είχε ασκηθεί και τον Φεβρουάριο στον Σταύρο Ψυχάρη.

Η υπόθεση αφορούσε προσωπικά δάνεια ύψους 57 εκατ. ευρώ που έλαβε ο εκδότης χωρίς να υφίστανται οι απαραίτητες εγγυήσεις. Ως φυσικοί αυτουργοί ελέγχονται και τα στελέχη των τραπεζών, τα οποία ως μέλη των αρμόδιων επιτροπών ενέκριναν τη χορήγηση των συγκεκριμένων δανείων.

Επίσης, ο εκδότης κατηγορείται και για το αδίκημα της παράβασης του νόμου περί «πόθεν έσχες» κατ’ εξακολούθηση, έπειτα από ποινική δίωξη που ασκήθηκε σε βάρος του σε βαθμό πλημμελήματος - αφορά τα «πόθεν έσχες» για τα έτη 2011-2015 (οικονομικά έτη 2010-2014).

Δηλώσεις περιουσιακής κατάστασης δεν κατέθεσε και για πέντε -επιπλέον- έτη, από το 2002 έως και το 2006.